b'\n_START_ARTICLE_\n\xc5\xa0otna deva\n_START_SECTION_\nOpis\n_START_PARAGRAPH_\nJe razmeroma majhna deva, odrasli dose\xc5\xbeejo 54 do 64 mm v dol\xc5\xbeino. Zreli samci imajo \xc4\x8drno-moder vzorec: oprsje je temnorjavo z ozkimi modrimi progami, na zadku pa modra prevladuje. Samice in mladi samci imajo rumena znamenja namesto modrih._NEWLINE_Vi\xc5\xa1ek aktivnosti je julija in v za\xc4\x8detku avgusta.\n_START_SECTION_\nHabitat in raz\xc5\xa1irjenost\n_START_PARAGRAPH_\nJe ena najseverneje raz\xc5\xa1irjenih vrst ka\xc4\x8djih pastirjev sploh, saj \xc5\xbeivi na skrajnem severu Evrope od \xc5\xa0kotske in Skandinavije vklju\xc4\x8dno s Severnim rtom in preko vse Sibirije do obal Arkti\xc4\x8dnega oceana na severu, obmo\xc4\x8dja Bajkalskega jezera na jugu ter Beringovega preliva na vzhodu. Poleg tega obstaja \xc5\xa1e nekaj populacij v Srednji Evropi, ki \xc5\xbeivijo v Alpah, Sudetih in \xc5\xa0umavi, verjetno ostanek (relikt) mnogo ve\xc4\x8dje raz\xc5\xa1irjenosti med zadnjo ledeno dobo. Zaradi prilagojenosti na mraz nima konkurence med ka\xc4\x8djimi pastirji in se razmno\xc5\xbeuje v raznovrstnih stoje\xc4\x8dih ali po\xc4\x8dasi teko\xc4\x8dih vodah. V Srednji Evropi je raz\xc5\xa1irjenost omejena na nadmorske vi\xc5\xa1ine nad 1.000 m._NEWLINE_Za Slovenijo je znan en sam podatek iz leta 1992, ko je odonatolog Bo\xc5\xa1tjan Kiauta opazil enega samca na Jelovici. Na Rde\xc4\x8di seznam ka\xc4\x8djih pastirjev iz Pravilnika o uvrstitvi ogro\xc5\xbeenih rastlinskih in \xc5\xbeivalskih vrst v rde\xc4\x8di seznam je zato \xc5\xa1otna deva uvr\xc5\xa1\xc4\x8dena kot kriti\xc4\x8dno ogro\xc5\xbeena vrsta, vendar zaradi dejstva, da ni nobenih podatkov o razmno\xc5\xbeevanju na ozemlju Slovenije, niti ni novej\xc5\xa1ih najdb, ta status v praksi nima pomena.'